સોમવારે રાતે ૧૧ વાગ્યાની આસપાસ મલાડ (ઈસ્ટ)માં કુરાર વિલેજમાં પિંપરીપાડા મચ્છી માર્કેટ પાસે આ બનાવ બન્યો હોવાનું જણાવીને કુરારના સબ-ઇન્સ્પેક્ટર વિજય જાધવે કહ્યું હતું કે ‘૧૨ વર્ષનો તે છોકરો મંદિરથી ઘરે પાછો ફરી રહ્યો હતો. એ સમયે રસ્તામાં લોકોની એટલી અવરજવર રહેતી નથી, પણ તે હંમેશાં રાતે મંદિરે જતો હોવાથી રોજની જેમ સોમવારે પણ ગયો હતો. તે પાછો ફરી રહ્યો હતો ત્યારે ત્યાં ઊભેલા પાંચ યુવાનોએ તેનો રસ્તો રોકયો હતો. તેમણે પહેલાં તો તેના માથામાં ચાર-પાંચ ટપલીઓ મારી હતી અને ગાળો ભાંડી હતી. છોકરાથી આ બધું સહન ન થતાં તેણે પણ આ યુવાનોને સામે ગાળો આપી હતી. આથી રોષે ભરાયેલા યુવાનોએ તેને લાફા માર્યા હતા. આથી ગભરાયેલો છોકરા રડવા લાગ્યો ત્યારે તેનું મોઢું બંધ કરીને ત્યાં નજીકમાં પાર્ક કરવામાં આવેલા ટેમ્પોમાં લઈ જવામાં આવ્યો હતો. ત્યાં ચાકુની ધાકે પાંચમાંથી જયેશ સાવંત નામના યુવાને તેની સાથે અકુદરતી સેક્સ કર્યું હતું. ત્યાર બાદ તેને ત્યાં જ રાખીને તેઓ ફરાર થઈ ગયા હતા. છોકરો રડતો-રડતો ઘરે આવ્યો હતો અને તેની મમ્મીને હકીકતની જાણ કરી હતી. તેની મમ્મી અને પાડોશીઓ તે યુવાનોને શોધવા માટે ઘટનાસ્થળે પહોંચ્યાં હતાં. બે કલાક સુધી તે યુવાનોને શોધવાનો પ્રયાસ તેમણે કર્યો હતો, પરંતુ તેમની ભાળ મળી નહોતી. રાતે છોકરાને લઈને તેની મમ્મી ફરિયાદ નોંધાવવા કુરાર પોલીસ-સ્ટેશન ગઈ હતી. સોમવાર રાતથી અમે આરોપીઓની શોધ શરૂ કરી છે. તપાસમાં પાંચમાંથી એક આરોપીનું નામ જયેશ સાવંત હોવાનું જાણવા મળ્યું છે.’